作者:李泳
標題:賀新郎
內容:門掩長安道。卷重簾、垂楊散暑，嫩涼生早。午夢驚回庭陰翠，蝶舞鶯吟未了。政露冷、芙蓉池沼。金雁塵昏麼絃斷，理餘音、尚想腰支嫋。歡漸遠，思還繞。臨皋望極蒼江渺。晚潮平、湘煙萬頃，斷虹殘照。彩舫凌波分飛後，別浦菱花自老。問錦鯉、何時重到。樓迥層城看不見，對瀟瀟、暮雨憐芳草。幽恨闊、楚天杳。